Shanxay jamg‘armasi Toshkent yog‘-moy kombinatining bir qismiga da’vogarlik qilmoqda

Shanxayning Blossom Investment jamg‘armasi Toshkentdagi yog‘-moy kombinatining bir qismiga da’vogarlik qilmoqda. Bu haqda E-auksion ma’lumotlariga tayanib, Spot xabar berdi.

Gap korxonaning 25 milliard so‘mga baholangan hibsdagi qismi haqida ketmoqda. Tegishli lot Majburiy ijro byurosi bo‘limi tomonidan iyul oxirida auksionga qo‘yilgan.
Lot ostidagi izohda yozilishicha, binoning bir nechta blokiga hibs qo‘yilgan, qarzdorning o‘zi sud tartibiga ko‘ra ko‘chiriladi.
Arizalar 11-avgustga qadar qabul qilingan, savdolar esa 13-avgust kuni bo‘lib o‘tgan. Lotga faqat bitta ishtirokchi — Blossom Investment qiziqish bildirgani sabab auksion shartlariga ko‘ra, unga lotni baholash qiymatida xarid qilish taklif etilgan.
Ta’kidlanishicha, auksion bo‘yicha yakuniy qaror Davlat tender komissiyasi qarori asosida qabul qilinadi.
Kombinatning xususiylashtirilishi
Shu bilan birga, hozirda kombinatni xususiylashtirish jarayonlari amalga oshirilmoqda. Iyul boshida korxonaning boshqaruv paketi 107,4 milliard so‘m qiymatida sotuvga qo‘yilgandi.
Mazkur kompaniyada davlatning ulushi 4 436 581 aksiyani (56 foiz) tashkil etadi. Har bir aksiyaning nominal qiymati 1750 so‘mni, boshlang‘ich narxi — 24 225 so‘mni tashkil etadi.
Xususiylashtirish jarayonida korxonaning qarzdorlik uchun sotilayotgan qismi ham hisobga olingan yoki olinmagani noma’lum.
 Hyatt Regency Tashkent, Premier Hall, “Chotqol”. Yana bir qator obyektlar sentabrdan sotuvga qo‘yiladi
Eslatib o‘tamiz, Shavkat Mirziyoyev raisligida 1-iyul kuni davlat aktivlarini xususiylashtirish sohasidagi ishlar natijadorligi va kelgusidagi ustuvor vazifalar muhokamasi yuzasidan videoselektor yig‘ilishida Toshkent shahridagi 13 ta yirik ko‘chmas obyekt hamda 11 ta tarmoq korxonasidagi davlat ulushlarini xorijiy konsultantlarni jalb qilgan holda sotuvga chiqarish zarurligini ta’kidlagandi.